CELEX: C2006/010/17
Language: fi
Date: 2006-01-14 00:00:00
Title: Asia C-371/05: Euroopan yhteisöjen komission  7.10.2005  Italian tasavaltaa vastaan nostama kanne

14.1.2006   
            
            
               FI
            
            
               Euroopan unionin virallinen lehti
            
            
               C 10/8
            
         Euroopan yhteisöjen komission 7.10.2005 Italian tasavaltaa vastaan nostama kanne
   (Asia C-371/05)
   (2006/C 10/17)
   Oikeudenkäyntikieli: italia
   Euroopan yhteisöjen komissio on nostanut 7.10.2005 Euroopan yhteisöjen tuomioistuimessa kanteen Italian tasavaltaa vastaan. Kantajan asiamiehinä ovat C. Cattabriga, X. Lewis ja L. Visaggio.
   Kantaja vaatii, että yhteisöjen tuomioistuin
   
               —
            
            
               toteaa, että Italian tasavalta ei ole noudattanut direktiivin 92/50/ETY, erityisesti sen 11 artiklan ja 15 artiklan 2 kohdan, mukaisia velvoitteitaan, koska Mantovan kunta on antanut atk-palvelujensa hallinnoinnin, ylläpidon ja kehittämisen suoraan A.S.I. SpA-nimiselle yhtiölle, ilman, että Euroopan yhteisöjen virallisessa lehdessä on julkaistu asianmukaista tarjouspyyntöä;
            
         
               —
            
            
               velvoittaa Itävallan tasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   
               1.
            
            
               Komissiolle on tehty kantelu 2.12.1997 tehdystä sopimuksesta, jolla Mantovan kunta on antanut atk-palvelujensa hallinnoinnin, ylläpidon ja kehittämisen suoraan ja ilman, että Euroopan yhteisöjen virallisessa lehdessä on julkaistu asianmukaista tarjouspyyntöä, Azienda Servizi Informativi (A.S.I.) SpA -nimiselle yhtiölle, jonka osakkeita se omistaa. Sopimus on tehty 15 vuodeksi ja on voimassa 31.12.2012 saakka.
            
         
               2.
            
            
               Komissio katsoo, että se, että Mantovan kunta on uskonut atk-palvelunsa A.S.I. SpA -yhtiölle, muodostaa julkisia palveluhankintoja koskevan sopimuksen, johon on sovellettava julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annettua neuvoston direktiiviä 92/50/ETY (1). Esillä olevassa asiassa olisi näin ollen pitänyt noudattaa kyseisessä direktiivissä säädettyä tarjouskilpailumenettelyä ja erityisesti julkaista asianmukainen tarjouspyyntöilmoitus Euroopan yhteisöjen virallisessa lehdessä kyseisen direktiivin 11 artiklan ja 15 artiklan 2 kohdan mukaisesti.
            
         
               3.
            
            
               Kantaja toteaa, että Italian viranomaiset eivät ole esittäneet riittäviä seikkoja, joiden perusteella voitaisiin katsoa — kun otetaan huomioon kunnan ja yhtiön väliset monitahoiset oikeudelliset suhteet sekä viimeksi mainitun harjoittama toiminta — että kyseessä olisi pelkästään ”sisäinen” toimi (In House Providing), johon ei tarvitse soveltaa julkisia hankintoja koskevia yhteisön direktiivejä.
            
         
      (1)  EYVL L 209, s. 1.